আজ রাতে আমাদের সাথে যোগ দিলেন নিশু (নিশত মজুমদার) আপু ও সাদিয়া আপু। নিশু আপু হলেন বাংলাদেশের প্রথম নারী এভারেস্ট আরোহণকারী। তারা আমাদের আগেই নেপালে এসেছেন। মাউন্ট পিসাং (৬০৯১ মি.) নামের একটি পর্বত অভিযানে। নিশু আপুর এটি একটি সফল অভিযান। সাতটার দিকে তারা আমাদের হোটেলে চলে এলেন। তারপর আমরা একটি রেস্টুরেন্টে খেতে এলাম। হোটেলটির দোতলায় আমরা খেতে বসেছি। আমরা নিশু আপুদের অভিযানের গল্প শুনলাম আর রাতের খাবার সেরে নিলাম। খাবার শেষে আমরা সবাই নিশু আপুদের হোটেলে এলাম। তারা থামেল হোটেলে উঠেছেন। তাদের কাছ থেকে বেশ কিছু জিনিসপত্র নিয়ে আমাদের হোটেলে চলে এলাম। আমাদের রুমটি জিনিসপত্রে ভরে গেছে। সকাল ৮টার সময় লুকলার উদ্দেশ্যে ফ্লাইট। তাই জিনিসপত্র রাতেই গুছিয়ে ফেলতে হবে। রাত ২টা বেজে গেলো ৩টি ডাফল ব্যাগ গুছাতে। তারপর সবাই নিজ নিজ বিছানায় গিয়ে ঘুমের সমুদ্রে কিছু সময় সাঁতার কাটলাম। (চলবে)